Мария Кюри

**Мария Саломеа Кюри-Склодовска**,  (*7. новембер 1867, Варшава, Царство Польске, Российска империя – †4. юл 1934, Пасси, Верхня Савойя, Франция — вызнамна французска учена польского походжѣня, котра експериментовала в области физикы и хемии. Вызнаменана Нобеловыма наградами:  з физикы (1903) и хемии (1911), перва двоита Нобелова лавреатка в истории. Жена Пьера Кюри, въедно з ним штудировала радиоактивиту и объявила хемичны елементы радий и полоний.

## Молоды рокы
Пришла на свѣт яко пята дѣтина в учительской родинѣ. Отець быв атеиста, а мати запалена католичка. Мария мала 9 рокы, коли ей умерла на тифус старша сестра, и 11 рокы, коли ей умерла мати, хвора на туберкулозу, и четверо дѣти зостали на отця. По смерти матери Мария достала депресию и стратила вѣру в Бога. Гимназию закончила в року 1883 яко золота медалистка. Тогды яко 16-рочна уже остаточно задекларовала ся атеистков и постановила ся оддати науцѣ. По закончѣню гимназии робила яко гувернантка и корепетиторка, жебы могла спомагати и  сестру Брониславу. Зо сестров ся догварила, же буде ю утримовати покаль она не выштудуе медицину в Парижу, а пак прийде учити ся сама. В року 1890 Бронислава выучила ся на дохторку, оддала ся за Казимира Длуского, тыж дохтора, и закликала Марию прийти до Парижа учити ся, на ей повном утриманю. 

## Парижска универзита и Пьер Кюри
На зачатку рока 1891 24-рочна Мария выѣхала до Парижу. В Парижской универзитѣ за предмет штудий выбрала математику и физику. В часѣ штудий спознала ся з Пьером Кюри, о 8 рокы старшым ученым-физиком, котрый уже мав на своем контѣ цѣлый ряд объявлѣнь. 26. юла 1895 побрали ся цивилно, без обручок и священника. В посвадьбяне вандрованя повезли ся на бицикльох котры достали за свальбяный дар.

## Полоний, радий и Нобеловы награды
Пьер Кюри быв докторандом у Анри Бекерела, котрый в року 1896 объявив непознате вызарьованя («зарѣ Бекереля»), котре емитовали урановы минералы. Мария гледала тему про свою докторску роботу, и Бекерел понукнув ей выгледати, чом в дакотрых урановых минералах е вызарьованя высше, неж бы то мало быти, судячи з подѣлу урана в тых минералах. Робота вызерала неатрактивно и потребовала много рутинной праци з роздѣльованьом елементох. Але Марию то не одстрашило. До ей роботы прилучив ся и Пьер. 18. юла 1898 появили научну роботу в котрой ознамили, же нима выявленый новый хемичный елемент полоний з атомовым числом 84, а 26. децембра 1898 сполы з Густавом Бемоном голосили объявлѣня наступного нового хемичного елемента — радия, атомове число 88. Тоты одкрытя выяснили природу непознатого вызарьованя, котре достало назву радиация,  radiatio, а властность урановых минералох —  *радиоактивность*. В року 1903 Бекерел и супругы Кюри достали Нобелову награду з физикы за одкрытя радиоактивности. Року 1911 Мария Кюри-Склодовска уже сама достала другу Нобелову награду, тот раз з хемии, за выдѣлѣня чистого радия в кришталичной подобѣ.

## «Живот укладать ся злѣ»
Наперек тому, же достала свѣтову славу, мусѣла дознати и тяжкы утрапы.

Перва дѣтина Кюриовых, Ирена (1897-1956), пошла слѣдами отця и матери и в конци стала ся тыж Нобеловов лавреатков. 
В року 1903 уродила другу дѣвочку, котра умерла такой по породѣ. Третя дѣвочка, Ева (1904-2007), стала ся писательков и новинарьков и написала книгу о матери.

19. апрѣля 1906 загынув Пьер Кюри под колесами конного накладового воза. 13. мая 1906 достала его пост на универзитѣ и так стала ся первов професорков Парижской универзиты.

В року 1911 зголосила свою кандидатуру до Французской Академии Наук, але не была выбрана, хоть на тот час была уже Нобелова лавреатка, лавреатка Французской Академии Наук, гонорова докторка наук универзит в Единбургу, Женевѣ, Манчестеру, членка Академий Наук в Петербургу, Болонии, Празѣ, Академии Умѣлств в Краковѣ. Академикы зостали на сексистичных и ксенофобных позициях.

Основала Инштитут Кюри в Парижу (1913), з котрого пак вышли еще четверо Нобеловых лавреатох, и Центер онкологии — инштитут Марии Склодовской-Кюри в Варшавѣ (1932). 

Концьом 1920-х рокох здоровя ученой ся погубило, зачала тратити слух и зрок. Умерла на левкемию в санаторию Сансельмо в Пасси 4. юла 1934.

## Жерела и одказы
* Andrzej Brzozowski. Kalendarium życia Marii Skłodowskiej-Curie. „Mówią Wieki. Magazyn Historyczny.” Wydanie specjalne. Warszawa: Bellona. №3, стор. 6–7, 2012. 
* Ève Curie: Madame Curie: A Biography. Doubleday & Company, Inc., 1937. 
* Marie Curie, Polish-born French physicist. //Encyclopædia Britannica. 
* Françoise Giroud: Maria Skłodowska-Curie. Warszawa: Państwowy Instytut Wydawniczy, 1987, seria: Biografie Sławnych Ludzi.  
* Józef Hurwic: Maria Skłodowska-Curie i promieniotwórczość. Warszawa: Wydawnictwo Edukacyjne Zofii Sobkowskiej, 2008.  
* Iwona Kienzler: Maria Skłodowska-Curie. Złodziejka mężów. Życie i miłości. Warszawa: Bellona, 2016.  
* Maria Skłodowska-Curie: Autobiografia i wspomnienia o Piotrze Curie. Warszawa: Dom Wydawniczo-Promocyjny GAL, 2004.  
* Małgorzata Sobieszczak-Marciniak: Maria Skłodowska-Curie, Kobieta wyprzedzająca epokę. Warszawa: Multico, 2011.  

## Референции

Катеґорія:Физици
Катеґорія:Хемици
Катеґорія:Нобеловы лавреаты з физикы
Катеґорія:Нобеловы лавреаты з хемии